CELEX: 32016D2357
Language: da
Date: 2016-12-19 00:00:00
Title: Kommissionens afgørelse (EU) 2016/2357 af 19. december 2016 om manglende effektiv overholdelse af Europa-Parlamentets og Rådets forordning (EF) nr. 216/2008 og dens gennemførelsesbestemmelser for så vidt angår certifikater udstedt af Hellenic Aviation Training Academy (HATA) og del-66-licenser udstedt på grundlag heraf (meddelt under nummer C(2016) 8645)

21.12.2016   
            
            
               DA
            
            
               Den Europæiske Unions Tidende
            
            
               L 348/72
            
         KOMMISSIONENS AFGØRELSE (EU) 2016/2357
   af 19. december 2016
   om manglende effektiv overholdelse af Europa-Parlamentets og Rådets forordning (EF) nr. 216/2008 og dens gennemførelsesbestemmelser for så vidt angår certifikater udstedt af Hellenic Aviation Training Academy (HATA) og del-66-licenser udstedt på grundlag heraf
   
      
         (meddelt under nummer C(2016) 8645)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 11, stk. 2,
   efter høring af Udvalget for Luftfartssikkerhed, og
   ud fra følgende betragtninger:
   
               (1)
            
            
               I februar 2014 foretog Det Europæiske Luftfartssikkerhedsagentur (i det følgende benævnt »agenturet«) en inspektion (AIR.EL.02.2014) af luftdygtighedsstandarden hos Den Græske Civilluftfartsmyndighed (HCAA). I forbindelse med denne inspektion blev der konstateret et tilfælde af manglende overensstemmelse, der kan give anledning til sikkerhedsmæssige betænkeligheder, medmindre der foretages en rettidig korrektion (klasse D-afvigelse), jf. Kommisionens gennemførelsesforordning (EU) nr. 628/2013 (2) om agenturets arbejdsmetoder ved standardinspektioner og overvågning af anvendelsen af bestemmelserne i forordning (EF) nr. 216/2008.
            
         
               (2)
            
            
               Den manglende overensstemmelse vedrørte påstået prøvesvindel i den i henhold til del-147 godkendte vedligeholdelsesuddannelsesorganisation, Hellenic Aviation Training Academy (HATA), med godkendelsesnummeret EL.147.0007. Der var sikkerhedsmæssige betænkeligheder som følge af muligheden for, at det personale, der har ansvaret for at certificere vedligeholdelsen af luftfartøjer, har opnået en del-66-licens på grundlag af beviser for anerkendelse udstedt af HATA i henhold til bilag III (del-66) til Kommissionens forordning (EU) nr. 1321/2014 (3), på grundlag af påståede svigagtige aktiviteter, og at certificeringspersonalet udøver rettigheder og kan frigive luftfartøjer efter vedligeholdelse uden at besidde den nødvendige grundlæggende viden om luftfartøjer.
            
         
               (3)
            
            
               Den 26. februar 2014 tilbagekaldte HCAA godkendelsen af HATA og underrettede de kompetente myndigheder i alle medlemsstaterne om muligheden for, at HATA havde udstedt svigagtige beviser for anerkendelse.
            
         
               (4)
            
            
               Den 3. juli 2014 nåede agenturet og HCAA til enighed om en plan for afhjælpende foranstaltninger, herunder bl.a. undersøgelser af beviser for anerkendelse, der er blevet anvendt af medlemsstaternes kompetente myndigheder til at udstede del-66 licenser, og beviser for anerkendelse, der endnu ikke har været anvendt til at opnå del-66 licenser.
            
         
               (5)
            
            
               Den 9. december 2014 offentliggjorde agenturet en Safety Information Bulletin (SIB nr.: 2014-32), hvori det informerede om de sikkerhedsmæssige betænkeligheder i forbindelse med den påståede prøvesvindel i HATA og anbefalede medlemsstaternes kompetente myndigheder konkrete foranstaltninger til at rette op på situationen.
            
         
               (6)
            
            
               I april 2016 foretog agenturet endnu en standardinspektion hos HCAA. I forbindelse med denne inspektion gennemgik agenturet den aftalte plan for afhjælpende foranstaltninger og konkluderede, at HCCA ikke har været i stand til at gennemføre de aftalte foranstaltninger inden de aftalte datoer. I maj 2016 udsendte agenturet derfor i overensstemmelse med artikel 22, stk. 3, i gennemførelsesforordning (EU) nr. 628/2013 en supplerende rapport vedrørende HCCA.
            
         
               (7)
            
            
               Da HCAA ikke har foretaget tilstrækkelige undersøgelser af HATA til at kunne afdække den svig, som denne organisation angiveligt har begået, og ikke fuldt ud har undersøgt del-66-licencer udstedt på grundlag af beviser for anerkendelse udstedt af HATA, er der fortsat sikkerhedsmæssige betænkeligheder. Der er betænkeligheder med hensyn til beviserne for anerkendelse udstedt af HATA for grundlæggende teoriprøver i de tekniske moduler (modul 7, 11, 12, 13, 14, 15, 16 og 17).
            
         
               (8)
            
            
               I lyset af ovenstående har agenturet anmodet Kommissionen om at sikre, at artikel 11, stk. 1, i forordning (EF) nr. 216/2008 ikke længere gælder for beviser for anerkendelse af den grundlæggende teoriprøve i tekniske moduler udstedt af HATA og for del-66-licenser udstedt af medlemsstaternes kompetente myndigheder på grundlag af disse beviser for anerkendelse. Agenturet er desuden af den opfattelse, at de kompetente myndigheder skal træffe passende korrigerende foranstaltninger og beskyttelsesforanstaltninger for at undgå sikkerhedsrisici.
            
         
               (9)
            
            
               I overensstemmelse med den undersøgelse, som agenturet har gennemført, konkluderer Kommissionen, at der foreligger en systemisk fejl i HCAA's opgaver og ansvar vedrørende sikkerhedstilsyn, hvorfor beviserne for anerkendelse udstedt af HATA ikke giver tilstrækkelige garantier. Det er derfor nødvendigt, at de berørte kompetente myndigheder træffer korrigerende foranstaltninger for at sikre det krævede sikkerhedsniveau under disse omstændigheder —
            
         VEDTAGET DENNE AFGØRELSE:
   Artikel 1
   Manglende effektiv overholdelse
   Følgende overholder ikke effektivt forordning (EF) nr. 216/2008 og gennemførelsesbestemmelserne hertil:
   
               1.
            
            
               Beviser for anerkendelse af den grundlæggende teoriprøve i tekniske moduler udstedt af Hellenic Aviation Training Academy (HATA) i henhold til 147.A.145(a)(4) og tillæg 3 i bilag IV (del-147) til forordning (EU) nr. 1321/2014, som er indgivet af en ansøger som dokumentation for de kompetente myndigheders udstedelse af en del-66-licens i henhold til 66.B.100 i bilag III (del-66) i nævnte forordning
            
         
               2.
            
            
               Del-66-luftfartøjsvedligeholdelsescertifikater udstedt af de kompetente myndigheder i henhold til bilag III (del-66) til forordning (EU) nr. 1321/2014 på grundlag af beviser for anerkendelse af den grundlæggende teoriprøve i tekniske moduler udstedt af HATA i henhold til 147.A.145(a)(4) og tillæg 3 til bilag IV (del-147) i nævnte forordning.
            
         Artikel 2
   Korrigerende foranstaltninger
   1.   De kompetente myndigheder, der har udstedt del-66-licenser på grundlag af beviser for anerkendelse af den grundlæggende teoriprøve i tekniske moduler udstedt af HATA, foretager inden for tre måneder efter meddelelsen af denne afgørelse en fornyet vurdering af hver af de pågældende del-66 licenser, og tager derved, med forbehold af den foreliggende afgørelse, hensyn til anbefalingerne i Safety Information Bulletin EASA SIB nr.: 2014-32 i dens seneste version, der blev udgivet af agenturet den 9. december 2014.
   2.   Når den fornyede vurdering er gennemført, gør de kompetente myndigheder følgende:
   
               a)
            
            
               såfremt det er berettiget i henhold til artikel 1, begrænser, suspenderer eller tilbagekalder de del-66-licensen i overensstemmelse med 66.B.500 i bilag III (del-66) og
            
         
               b)
            
            
               meddeler under alle omstændigheder Kommissionen og agenturet resultaterne af den fornyede vurdering.
            
         Artikel 3
   Adressater og offentliggørelse
   Denne afgørelse er rettet til medlemsstaterne.
   Den offentliggøres i Den Europæiske Unions Tidende.
   
      Udfærdiget i Bruxelles, den 19. december 2016.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 79 af 19.3.2008, s. 1.
   
      (2)  Kommissionens gennemførelsesforordning (EU) nr. 628/2013 af 28. juni 2013 om Det Europæiske Luftfartssikkerhedsagenturs arbejdsmetoder ved standardinspektioner og overvågning af anvendelsen af bestemmelserne i Europa-Parlamentets og Rådets forordning (EF) nr. 216/2008, og om ophævelse af Kommissionens forordning (EF) nr. 736/2006 (EUT L 179 af 29.6.2013, s. 46)
   
      (3)  Kommissionens forordning (EU) nr. 1321/2014 af 26. november 2014 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver (EUT L 362 af 17.12.2014, s. 1).